Ce rol are prințesa de Wales în familia regală britanică. Motivele pentru care Kate îi seamănă reginei Elisabeta a II-a
Ducesa de Cambridge a fascinat opinia publică britanică, dar și cea dincolo de granițele regatului, încă de la logodna sa cu Prințul William.
Mulți au comparat-o cu Prințesa Diana, alții au considerat că eleganța și cumpătarea ei seamănă mai mult cu felul de-a fi al reginei Elisabeta a II-a.
Kate Middleton și-a creat propriul drum în familia regală britanică
Catherine Elizabeth Middleton s-a născut pe 9 ianuarie 1982 și este fiica unor oameni care au lucrat ca însoțitori de zbor și nu fac parte din aristocrație.
Kate a avut însă ocazia să studieze la unele dintre cele mai prestigioase școli din Marea Britanie, iar abilitățile sale academice și sportive au făcut-o celebră printre colegele ei. Mai târziu s-a înscris la universitatea St. Andrews din Scoția, unde a studiat istoria artei. Acolo l-a și cunoscut pe prințul William, în 2001. La început, cei doi au fost amici. Relația lor a ajuns în lumina reflectoarelor în 2004, iar șase ani mai târziu s-au logodit.
Catherine Middleton: "El este un adevărat romantic. Am avut o vacanță minunată în Africa, am stat în aer liber și într-o cabană foarte liniștită. A fost foarte romantic și oarecum o perioadă foarte personală pentru amândoi".
Reporter: Te-ai așezat în genunchi, William?
Prințul William: "Asta va rămâne un secret, Peter".
În ciuda curiozității presei, capacitatea lui Kate de a-și păstra calmul sub presiune și de a-și ține deoparte viața privată i-a impresionat pe mulți. Nunta cu prințul William a avut loc în aprilie 2011 și a fost un eveniment urmărit de milioane de oameni din toată lumea.
Kate s-a adaptat foarte ușor la noua ei viață, în cadrul familiei regale
Și-a acceptat îndatoririle publice și le-a îndeplinit cu șarm și cu o căldură autentică, ceea ce a transformat-o rapid într-o figură iubită a Casei Regale britanice. Mulți au comparat-o chiar cu regretata regină Elisabeta a II-a, bunica lui William.
Până de curând a fost nelipsită de la multe evenimente caritabile unde a reprezentat monarhia britanică. S-a concentrat, însă, pe probleme ca sănătatea mentală, protecția copilului și educația.
Dincolo de imaginea echilibrată pe care a lăsat-o în public, au fost și dispute care au marcat familia regală. Presa britanică speculează că, printre motivele pentru care prinții William și Harry s-au certat, s-au numărat tensiunile dintre Kate și cumnata ei, Meghan Markle. Internarea prințesei în spital și mai apoi absența ei din viața publică au dus la apariția a tot soiul de teorii ale conspirației.
Catherine va deveni regină consoartă în momentul în care soțul său, William, va urca pe tron. Ducesa este mamă a trei copii: prințul George, prințesa Charlotte și prințul Louis.
Sursa: Pro TV
Etichete: Kate Middleton printesa de Wales,
Dată publicare:
23-03-2024 08:28